钦定古今图书集成/理学汇编/文学典/第161卷 > 《徐师曾文体明辩》 > 《朱文公与方耕道帖》刘克庄
## 钦定古今图书集成/理学汇编/文学典/第161卷 > 《徐师曾文体明辩》 > 《朱文公与方耕道帖》刘克庄

吾里前辈方耕道耒，乾道三年擢第，历仕有廉直声，
受学朱、张之门，尝从官公辟为湖北帅属。文公与之
书云：“既为辟客，有见闻当密言。”又云：“当斟酌量度，有
益而后言。”又云：“若一言不契，即欲忿然去，则不可。”文公性方峻，与他人言，多勉其刚烈激发，而与耕道言，
更欲其委曲和缓。若耕道者，可谓直谅之友矣。按宣
公少从忠献兵间，所交皆大儒名卿相。耕道晚出一
书生尔，所见岂有超出宣公者哉？然宣公怀必竭，事
必咨，不以耕道之卑而不即也。耕道感激知己，遇事
无隐，或因杯酒发，或欲搢笏显诵，不以宣公之贤
而不谏也。昔孔明下教许州，平幼宰之参署，韩愈送
河阳从事，愿处士无图利于大夫长，必求属以自助，
属必尽忠于其长，古之道也。若夫长之贤未至于宣
公，属之贤未至于耕道，各宜录《文公遗墨》一通，置之
座右。